Fjöldi grindhvala synti á land við höfnina í Rifi á Snæfellsnesi nú á sjöunda tímanum í kvöld . Að sögn Heimis Þórs Ívarssonar , sem var staddur þar sem hvalirnir syntu á land um kl. 19 , eru þeir á víð og dreif um ströndina og telja nokkra tugi . Að auki sé grindhvalavaða syndandi í höfninni eins og sakir standa og má ljóst vera að hvalirnir sem syntu á land hafi tilheyrt þeirri vöðu . Óljóst er hve margir hvalir eru í höfninni en Heimir giskaði á þeir gætu verið eitthvað á annað hundrað . Samkvæmt honum hafi sjónarvottar orðið varir við hvalina um sex leytið . Heimir segir að byrjað sé að nýta og hirða þá hvali sem eru dauðir , enda er þekkt að margir sem búa á svæðinu eiga rætur í Færeyjum þar sem grindhvalanýting er algeng . Tilraunir hafa verið gerðar við að koma þeim hvölum sem séu lifandi aftur á haf út , en vont veður á staðnum og mikið brim hamlar þeim aðgerðum verulega . Ekki er vitað á þessu stigi hvers vegna hvalirnir hafa synt á land , en að sögn Heimis eru grindhvalir styggar skepnur sem geti brugðist óðslega við snöggum veðrabreytingum svo dæmi sé tekið .